別荆州諸友
作者：呂殊
朝代：宋

paragraphs: 荆州三度別，此別猶酸冷。
蒹葭逐岸靡，烟雨隔林迥。
去棹行且留，離觴醉還醒。
緬懷荆州士，鵠立霜毛整。
爽信何由人，班班紛脫穎。
况是清俊流，魁然挈裘領。
相逢名教樂，殊忘舊機境。
草木臭味同，何庸絕畦町。
虎豹識避就，寧忍覆陷阱。
人情不盡遠，頗諒心耿耿。
眼底絕荆榛，夙生獨何幸。
時恨多曠違，赧容多面頸。
分袂復自茲，深淵惜斷綆。
斷綆無續期，分袂有時并。
但願各自珍，時當動深省。
一簣會成山，九仞猶棄井。
要令百煉金，清瑩無留礦。
大哉乾坤內，吾道相與命。